Gofore

Liiketoiminta

Gofore suunnittelee ja tuottaa tietojärjestelmiä palvelukeskeistä arkkitehtuuria (SOA) ja ketteriä menetelmiä käyttäen sekä arkkitehtuurilla ohjaten. Yrityksen julkisen sektorin asiakkaita ovat muun muassa Kela, sosiaali- ja terveysministeriö, Opetushallitus, Puolustusvoimat, Yleisradio, liikenteen turvallisuusvirasto ja Liikennevirasto. Yksityisen sektorin asiakkaita ovat muiden muassa Fonecta ja Alma Media. Gofore on toimittanut myös Valtion tieto- ja viestintätekniikkakeskus Valtorille julkishallinnon avoimen datan jakamiseen tarkoitetun verkkopalvelun. Gofore on mukana kehittämässä Suomen kansallista palveluväylää, jonka kehitykseen ja ylläpitoon  Gofore valittiin Väestörekisterikeskuksen kilpailutuksessa kesällä 2015.
Gofore on ollut mukana perustamassa myös Aste-konsortiota, jonka tarkoituksena on edistää sosiaali- ja terveydenhuollossa käytetyn tietotekniikan markkinoiden avoimuutta. Yhtiö on ollut myös mukana järjestämässä Rails Girls -tapahtumaa Tampereella vuosina 2014 ja 2015.

Historia

Yhtiö ilmoitti marraskuussa 2016 suunnittelevansa listautumista Helsingin pörssin First North -listalle vuoden 2017 aikana. Gofore julkisti listautumissuunnitelmansa 3. marraskuuta 2017 yhteistyössä listautumisen pääjärjestäjätahona toimivan Evli Pankin kanssa. Listautumisanti keskeytettiin ylimerkinnän vuoksi etuajassa ja kokonaisuudessaan listautumisanti ylimerkittiin 3,2-kertaisesti.
Omistajia Goforella oli ennen listautumista neljä perustajajäsentä noin 80 % osuudella ja yhdeksän pienosakasta. First North -listautumisen jälkeen noin 70 % henkilökunnasta omisti Goforea.

Yritysostot

Gofore kasvoi vain orgaanisesti vuoteen 2017 asti. Huhtikuussa 2017 Gofore osti palvelumuotoiluyhtiö Leadin Oy:n. Leadinin asiakaskunta koostui koti- sekä ulkomaisista teollisuus-, palvelu- ja teknologia-alan toimijoista. Kaupassa Gofore osti aiemman pääomistajan BCM Consulting Oy:n osakkeet. Yhdistymisen jälkeen organisaatioissa oli henkilökuntaa yhteensä noin 350. 
Vuonna 2018 Gofore jatkoi yritysostoja, ostamalla Helsinkiläisen digikonsultointiyritys Solinorin koko osakekannan ja Solinorin omistajat siirtyivät Goforen omistajiksi osakeannilla. Solinor-kaupassa Goforelle siirtyi noin 50 asiantuntijaa.
Alkuvuonna 2019 Gofore osti Silver Planet konsulttiyrityksen koko osakekannan. Toisin kuin aiemmat yritysostot, Silver Planet jatkoi omalla nimellään Goforen tytäryhtiönä.
Kesäkuussa 2019 Gofore osti saksalaisen designtoimisto Mango Designin koko osakekannan. Osto toimii osana Goforen strategiaa laajentua Saksassa. Mango Design on voittanut useita eri palkintoja alallaan ja Mango Designin työn pohjalta on myönnetty useita patentteja.

Yrityskulttuuri

Gofore Oy valittiin helmikuussa 2017 Suomen parhaaksi työpaikaksi Suomen parhaat työpaikat -tutkimuksen yleisessä sarjassa. Gofore osallistui tutkimukseen kolmatta kertaa ja aiempina vuosina 2015 ja 2016 Gofore on tullut tutkimuksessa kolmanneksi. Vuonna 2017 Euroopan parhaat työpaikat -tutkimuksessa Gofore sijoittui toiseksi pienten ja keskisuurten yritysten sarjassa. Vuonna 2016 Gofore sijoittui sijalle 6. ja vuonna 2015 Gofore sijoittui sijalle 26 pienten ja keskisuurten yritysten sarjassa.
Goforen mukaan sen toimintaa ohjaa päätösten joukkoistaminen, josta esimerkkinä muun muassa Jyväskylän toimiston perustaminen 2016 vuoden lopulla. Ajatus uudesta toimistosta lähti yhtiön mukaan työntekijältä ja ajatuksesta kehitettiin koko henkilökunnan kesken ennen päätöksentekoa. Timur Kärki on kuvannut Goforen johtamiskulttuuria termillä mvm - Minimum Viable Management, joka viittaa mahdollisimman vähäiseen, mutta riittävään johtamiseen sekä vahvaan yksilöiden ja tiimien itseohjautuvuuteen.
Yrityskulttuuri on myös osa Goforen rekrytointiprosessia. Työnhakijat haastatellaan monivaiheisesti useiden tulevien työkavereiden toimesta. Gofore vastaa itse rekrytointikampanjoiden teknisestä toteutuksesta, kuten Gofore 180° -kampanjan sivustosta. Kampanjassa työnhakijat saivat valita haastattelijansa ja haastateltavat noudettiin taksilla haastatteluun.
Keväällä 2018 yhtiö ilmoitti kokeilusta, jossa uusille työntekijöille maksetaan allekirjoituspalkkiona 1500 euron arvoinen osakepotti, jolla pyrittiin uusien työntekijöiden sitouttamiseen. Syksyllä 2018 Gofore päätti jatkaa henkilöstön sitouttamista yritykseen julkaisemalla työntekijöille suunnatun osakesäästöohjelman.
Gofore toimii avoimesti myös omistajiensa suuntaan, raportoimalla kuukausittain avainlukunsa, kuten liikevaihdon, henkilöstön lukumäärän muutokset sekä työpäivien lukumäärän raportointijaksolla.